En person ringede tirsdag formiddag og truede med at dræbe elever på Gl. Lindholm Skole i Nørresundby. Politiet mødte talstærkt op på skolen, hvor meldingen nu er, at ingen er kommet til skade, oplyser Nordjyllands Politi, som ikke har anholdt nogen i sagen.

Truslen mod eleverne kom klokken 09.43, hvor en ukendt mand oplyste via 112, at "der kommer en og dræber elever på Gl. Lindholm".

- Alt var roligt på skolen, da vi nåede frem. Intet voldeligt har fundet sted, siger vicepolitiinspektør Henrik Skals fra Nordjyllands Politi.

I henhold til Aalborg Kommunes beredskabsplan er der sendt et kriseteam med psykologer fra forvaltningen til skolen. Det bekræfter Nordjyllands Politi over for tv2.dk.

Politiet er stadig til stede på skolen i Nørresundby, og politiet opfordrer forældrene til eleverne til at blive hjemme.

- Forældrene kan tage det stille og roligt. Der er stadig undervisning på skolen, siger vicepolitiinspektør Henrik Skals.

- Vi har sat gang i en massiv efterforskning for at finde ud af, hvem der har sendt denne besked.

- Vi er ved at forfølge nogle spor i sagen, men mere kan jeg ikke oplyse om efterforskningen lige nu, siger vicepolitiinspektør Henrik Skals.

Eleverne er blevet bedt om at blive på skolen, hvor flere betjente altså også er til stede af sikkerhedsmæssige årsager.

- Det er godt, at politiet er massivt til stede på skolen og sørger for sikkerheden for vores elever og personale, siger direktør i Skoleforvaltningen i Aalborg Kommune Martin Østergaard Christensen og understreger:

- Skolens ledelse har handlet resolut i forhold til den trussel, der er indtelefoneret mod skolen. I øjeblikket har vi travlt med at tage hånd om alle på skolen og orientere forældrene.

Gl. Lindholm Skole skriver selv på sin hjemmeside, at politiet evakuerede skolen og spærrede alle udgange, da truslen kom ind. I løbet af få minutter var alle børn i klasserne, og lærerne blev hos børnene. Ifølge skolen vil der ikke blive skiftet lærere i løbet af formiddagen.